รัฐบาลไทย-ข่าวทำเนียบรัฐบาล-รมว.มท. นำคณะผู้บริหารระดับสูง และนายกสมาคมแม่บ้านมหาดไทย ร่วมทำบุญตักบาตรถวายพระราชกุศลรัชกาลที่ 9 และวางพานพุ่ม-ถวายบังคม น้อมรำลึกในพระมหากรุณาธิคุณ
วันจันทร์ที่ 6 ธันวาคม 2564
รมว.มท. นําคณะผู้บริหารระดับสูง และนายกสมาคมแม่บ้านมหาดไทย ร่วมทําบุญตักบาตรถวายพระราชกุศลรัชกาลที่ 9 และวางพานพุ่ม-ถวายบังคม น้อมรําลึกในพระมหากรุณาธิคุณ
รมว.มท. นําคณะผู้บริหารระดับสูง และนายกสมาคมแม่บ้านมหาดไทย ร่วมทําบุญตักบาตรถวายพระราชกุศลรัชกาลที่ 9 และวางพานพุ่ม-ถวายบังคม น้อมรําลึกในพระมหากรุณาธิคุณ เนื่องในวันคล้ายวันพระบรมราชสมภพ วันชาติ และวันพ่อแห่งชาติ 5 ธ.ค. 2564
เมื่อวันที่ 5 ธ.ค. 64 เวลา 07.30 น. ที่ท้องสนามหลวง พลเอก ประยุทธ์ จันทร์โอชา นายกรัฐมนตรี เป็นประธานในพิธีทําบุญตักบาตรพระสงฆ์และสามเณร เนื่องในวันคล้ายวันพระบรมราชสมภพ พระบาทสมเด็จพระชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ 5 ธันวาคม 2564 โดย สมเด็จพระราชาคณะ พระราชาคณะ และสามเณร รวม 89 รูป สวดพระพุทธมนต์และรับบิณฑบาต โดย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายนิพนธ์ บุญญามณี รัฐมนตรีช่วยว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย และ ดร.วันดี กุญชรยาคง จุลเจริญ นายกสมาคมแม่บ้านมหาดไทย และประธานสภาสตรีแห่งชาติในพระบรมราชินูปถัมภ์ ร่วมพิธี
จากนั้นในเวลา 08.30 น. พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายนิพนธ์ บุญญามณี รัฐมนตรีช่วยว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย และ ดร.วันดี กุญชรยาคง จุลเจริญ นายกสมาคมแม่บ้านมหาดไทย ร่วมพิธีวางพานพุ่มและถวายบังคม น้อมรําลึกในพระมหากรุณาธิคุณ เนื่องในโอกาสวันคล้ายวันพระบรมราชสมภพ พระบาทสมเด็จพระชนกาธิเบศร มหาภูมิพลอดุลยเดชมหาราช บรมนาถบพิตร
พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เสด็จพระราชสมภพเมื่อวันที่ 5 ธันวาคม พ.ศ. 2470 ที่โรงพยาบาลเมาต์ออเบิร์น เมืองเคมบริดจ์ รัฐแมสซาชูเซตส์ สหรัฐ ทรงเป็นพระราชโอรสในสมเด็จพระมหิตลาธิเบศร อดุลยเดชวิกรม พระบรมราชชนก กับสมเด็จพระศรีนครินทราบรมราชชนนี โดยทรงเป็นพระราชนัดดาในพระบาทสมเด็จพระจุลจอมเกล้าเจ้าอยู่หัวกับสมเด็จพระศรีสวรินทิราบรมราชเทวี พระพันวัสสาอัยยิกาเจ้า เสด็จขึ้นครองราชย์เป็นพระมหากษัตริย์ รัชกาลที่ 9 แห่งราชวงศ์จักรี ตั้งแต่วันที่ 9 มิถุนายน พ.ศ. 2489 โดยตลอดรัชสมัยของพระองค์ ทรงพระวิริยอุตสาหะ ปฏิบัติบําเพ็ญพระราชกรณียกิจนานัปการเป็นอเนกอนันต์ บําบัดทุกข์ บํารุงสุข ปวงพสกนิกรให้ได้รับความร่มเย็นใต้ร่มพระบารมี ทรงริเริ่มโครงการอันเนื่องมาจากพระราชดําริกว่า 4,000 โครงการ ซึ่งล้วนเป็นการพัฒนาประเทศให้ก้าวหน้าอย่างยั่งยืน โดยพระราชทานแนวทางหลักปรัชญาของเศรษฐกิจพอเพียง ทําให้ประชาชนชาวไทยสามารถดําเนินชีวิตด้วยความผาสุก กระทั่งได้รับการถวายรางวัลความสําเร็จสูงสุดด้านการพัฒนามนุษย์จากสหประชาชาติ เป็นพระมหากษัตริย์ที่ครองราชย์นานที่สุดในประเทศไทยและเอเชียตะวันออกเฉียงใต้ โดยทรงครองสิริราชสมบัติครบ 70 ปี ในปีพุทธศักราช 2559 และเสด็จสวรรคต เมื่อวันที่ 13 ตุลาคม พ.ศ. 2559 สิริพระชนมพรรษา 88 พรรษา
“ตลอดระยะเวลาที่ผ่านมา ปวงพสกนิกรชาวไทยต่างน้อมสํานึกในพระมหากรุณาธิคุณของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระมหากษัตริย์ผู้ทรงพระคุณอันประเสริฐ และจดจารึกไว้ในดวงใจ อย่างมิเสื่อมคลาย 70 ปีแห่งการครองราชย์ เป็นที่ประจักษ์ชัดแก่ปวงประชาว่า ทรงยึดมั่นในทศพิธราชธรรม ทรงอุทิศพระองค์ปฏิบัติบําเพ็ญพระราชกรณียกิจนานัปการ เพื่อทํานุบํารุงอาณาประชาราษฎร์ สร้างความผาสุกร่มเย็นให้แก่ชาติบ้านเมือง ทรงเป็นพ่อของแผ่นดินที่พระราชทานความรัก ความเอื้ออาทรห่วงใยแก่ราษฎรโดยถ้วนหน้า เมล็ดพันธุ์การพัฒนาในโครงการอันเนื่องมาจากพระราชดําริหลายพันโครงการ ยังคงเจริญงอกงาม ผลิดอกออกผลทั่วสารทิศ หล่อเลี้ยงทุกชีวิต ทุกสรรพสิ่งบนผืนแผ่นดินไทย หลักในการดําเนินชีวิต ทั้งปรัชญาของเศรษฐกิจพอเพียง พระบรมราโชวาท และพระราชดํารัสที่พระราชทานในโอกาสต่าง ๆ ได้เป็นเครื่อง ยึดเหนี่ยวให้ทุกฝ่ายยึดถือปฏิบัติ ทั้งเป็นแนวทางสําคัญที่เป็นภูมิคุ้มกันให้พสกนิกรสามารถดําเนินชีวิตได้อย่างมั่นคง พร้อมรับการเปลี่ยนแปลงที่เกิดขึ้นในสังคมโลกยุคปัจจุบัน ด้วยพระมหากรุณาธิคุณอันล้นพ้น พระองค์จึงสถิตอยู่ในดวงใจของ ทวยราษฎร์ตลอดมา ทรงเป็นประดุจดวงประทีปส่องชีวิตผองพสกนิกรทั่วหล้า ก่อเกิดความสมานฉันท์ นํามาซึ่งความเป็นปึกแผ่นของชาติไทย ข้าพระพุทธเจ้าทั้งหลาย จักขอสืบสานพระราชปณิธานด้วยความจงรักภักดี และจักมุ่งมั่นเจริญรอยตามเบื้องพระยุคลบาท เพื่อร่วมกันพัฒนาและสรรค์สร้างสังคมไทยให้มีความเจริญก้าวหน้าสืบไป” พลเอก ประยุทธ์ กล่าวสํานึกในพระมหากรุณาธิคุณ